הוועדה המשותפת לתקציב הכנסת, כנסת 16, פרוטוקול מספר 18, 2005-12-06 12:00

רוני בר-און: אני פותח את ישיבת הוועדה המשותפת לתקציב הכנסת, ישיבה מספר 18.

רוני בר-און: יושב-ראש הכנסת ביקש להעביר סכום של 8 מיליון ו-780,000 שקלים מסעיף רזרבה, כמפורט להלן.

רוני בר-און: הסעיף הגדול הוא שירותים מקצועיים, וזה עניין שידורי הכנסת.

רוני בר-און: קיבלתי הסברים מפורטים מדן לנדאו.

יולי יואל אדלשטיין: השתכנעת מההסברים?

רוני בר-און: לא מכולם.

רוני בר-און: ככל שההסברים לא יהיו בהירים ונהירים כל צורכם, דן לנדאו יסביר אותם פה.

רוני בר-און: התוספת היא הגדלה של כ-22% בתקציב ערוץ הכנסת, שקבענו אותו ל-15 מיליון כולל מע"מ.

רוני בר-און: הווה אומר, שלושה מיליון ו-735,000 שקלים בשנה.

רוני בר-און: התוספת המתבקשת בתקופה של 10 החודשים עד מועד סיום החוזה עם הזכיין הקודם, קרי 10 החודשים הראשונים של שנת 2006, עולה כדי 3 מיליון ו-110,000 שקלים.

רוני בר-און: אנחנו עושים את זה כרגע, מכיוון שככל הנראה בטווח הנראה לעין אין תקציב לשנת 2006, וזה יבוא בחשבון בשנת 2006.

רוני בר-און: אם זה הולך על חשבון תקציב 2005, זה יעודכן בספרים ובהצעת התקציב על שנת 2006.

רוני בר-און: אני מציע לחברים לתמוך בסעיף הזה.

רוני בר-און: החלק היחסי מאותה נגזרת לחודש דצמבר 2005 הוא אותה הגדלה של סעיף 1 שעליה דיברתי, 3 מיליון ו-110,000 שקלים.

רוני בר-און: גם בעניין זה אני מציע לחברים לתמוך בסעיף.

רוני בר-און: סעיף 3 הוא תקציב מיוחד חד-פעמי לתקופת הבחירות, מיליון ו-640,000 שקלים.

רוני בר-און: הערוץ מבקש לפתוח באיזשהו מהלך שירחיב את שידורי התעמולה, ולעשות פה פרויקט של עימותים לתקופת הבחירות.

רוני בר-און: זה כרוך בחקיקה, אנחנו לא יכולים לעשות את זה בלי חקיקה.

רוני בר-און: אני לא מתכוון להביא את הדבר הזה לחקיקה, אני לא מתכוון לתמוך בעניין הזה.

רוני בר-און: מכיוון שכך, גם את הסעיף התקציבי, סעיף 3, אני אמליץ לדחות.

רוני בר-און: אני לא חושב שאני רוצה ושנכון לנו להיכנס בשלב הזה לכל מיני קונטרוברסיות.

רוני בר-און: יש החלטה של הנשיאות שדברים קונטרוברסליים לא עולים בתקופה הזאת.

רוני בר-און: מהלך של חקיקה בתקופה הזאת, גם בוועדת הכנסת ואחר-כך במליאה, הוא לא דבר ראוי, הוא לא דבר נכון, הוא דבר מוטעה.

רוני בר-און: אלה דברים שצריך לעשות אותם ביישוב הדעת, בריחוק מתקופת בחירות, ולא לעסוק בנושא שהוא אש, גופרית ותמרות עשן.

רוני בר-און: סעיף 4 הוא תקציב מיוחד חד-פעמי לכיסוי הוצאות שידורי ההתנתקות ב-2005.

רוני בר-און: האמת צריכה להיאמר, שערוץ הכנסת עשה במהלך ההתנתקות עבודה מעל ומעבר.

רוני בר-און: אנשים קיבלו פה החלטות תוך כדי תנועה אל היעד.

רוני בר-און: האיכות של הכיסוי היתה ראויה, רצינית והעבירה את הנושא הבוער ביותר במקומותינו בשנים האחרונות בצורה מעוררת כבוד, מכיוונים של פנים רבות ומגוונות, שלא היה להם כיסוי בערוצים אחרים.

רוני בר-און: אין כל סיבה שלא ניענה לזה, ולכן אתמוך גם בעניין הזה.

רוני בר-און: הנושא האחרון הוא החזר חד-פעמי של סכום שקוצץ בשנת 2004.

רוני בר-און: בשלב שבו הערוץ עלה לשידור, הוא עלה באופן הדרגתי.

רוני בר-און: דובר על שלושה ימי מליאה בשבוע, וביקשנו מהם בכל אופן פול ווליום.

רוני בר-און: הם עבדו בתנאים לא תנאים, הם עבדו בלי אולפן, בלי מצלמות.

רוני בר-און: הם נאלצו להביא לכאן ניידות והם עשו נחיתה לתוך התפקיד כאילו הם היו פה מזה עידן ועידנים.

רוני בר-און: זה היה כרוך בעלויות שהם הביאו מהבית, ואנחנו צריכים להחזיר את זה.

אהוד רצאבי: מבלי להיכנס לסיבות לתוספות, האם הם עבדו או לא עבדו, אני רוצה לקבל תשובה מהיועצת המשפטית.

אהוד רצאבי: נחתם חוזה, בחוזה נכתב בדיוק מה הם צריכים לתת ואיזה סכום הם צריכים לקבל.

רוני בר-און: הם נתנו מעל ומעבר, פירטתי את הדברים.

אהוד רצאבי: מה שהם נתנו מעבר זאת לא בעיה שלי.

אהוד רצאבי: מי שנתן יותר ומגיע לו, שיקבל.

אהוד רצאבי: אני רוצה לדעת מבחינה משפטית שאין פה חריגה מסמכות.

אהוד רצאבי: האם כאשר איקס אנשים באו למכרז ועמדו במכרז הזה, ובסופו של דבר גוף מסוים זכה בהצהרה של מחיר של שקל אחד ועכשיו אנחנו אומרים שבמקום שקל הזוכה יקבל 1.1 שקל – האם לא יבוא מתחרה אחר ויגיד שזה לא בסדר.

אהוד רצאבי: אם התשובה לזה היא חיובית, בבקשה.

אהוד רצאבי: אם התשובה לזה היא שלילית, אני רוצה לדעת שאסור לי להצביע.

רוני בר-און: השאלה היא אם אנחנו חורגים מסמכות, כן או לא.

עו"ד הלית ברק: השאלה במקומה, ואני שמחה שזה מועלה לפרוטוקול.

עו"ד הלית ברק: כאשר יצא המכרז, לא הליך מכרזי של ממש אלא הליך של בחירה שהיה מעין מכרזי, צירפנו למסמכי המכרז גם טיוטת חוזה שכל המשתתפים ראו אותה בצורה שוויונית.

עו"ד הלית ברק: בחוזה – גם בטיוטה וגם בנוסח שנחתם מאוחר יותר – נכלל נספח תמורה, שכלל מנגנון של תוספת תמורה בשלב מאוחר יותר, ועל-פי המנגנון הזה אנחנו נוהגים.

עו"ד הלית ברק: אין כאן שום חריגה מהסמכות.

שאול יהלום: אני רוצה לקבל הסבר לסעיף הזה שאתה דוחה אותו, מיליון ו-640,000 שקלים.

שאול יהלום: למה הם התכוונו ומה מתבטל אם הם לא יקבלו את הכסף.

רוני בר-און: לא מתבטל שום דבר מהקיים היום.

רוני בר-און: קצב עבודתו של הערוץ כפי שהורגלת בו אפילו בחודש האחרון, שהוא עובד בשיא העוצמה שלו ובשיא התוכניות שלו – שום דבר לא נגרע ממנו.

רוני בר-און: ההיפך מכך הוא הנכון, הוא מקבל תוספות תקציביות כדי להמשיך להתקדם.

רוני בר-און: אנחנו לא מביאים אותו לנקודת אפס, אנחנו מביאים אותו לנקודת אפס מבחינת הגירעונות המצטברים שלו ונותנים לו עוד מנוף תנופה של 20% תוספת על התקציב.

רוני בר-און: אלה סעיפים 1 ו-2.

רוני בר-און: באים ואומרים שרוצים להרחיב עוד.

רוני בר-און: אנחנו הולכים לתקופת בחירות ורוצים לפתוח פה ערוץ שיעשה עימותים בין כל המפלגות ויפתח ויעשה סוג של שידורי בחירות, מקביל לשידורי תעמולה.

רוני בר-און: לא במסגרת שידורי תעמולה, אבל לפי הסכמות של שידורי תעמולה, חלוקת זמנים לפי עובי ונפח המפלגות וכל כיוצא באלה, ולעשות את זה על חשבון הכנסת.

רוני בר-און: מכיוון שזה טעון חקיקה, כיוון שזה לא דבר שאפשר לעשות אותו בלי שנכשיר אותו לחקיקה בוועדת הכנסת ואחר-כך במליאה, ומכיוון שלטעמי זה נושא קונטרוברסלי, ומכיוון שלטעמה של הנשיאות לא עוסקים בימים האלה בנושאים קונטרוברסליים, אני לא רוצה להכשיר באמצעות תקציב מהלך של חקיקה.

רוני בר-און: אם מישהו יעמוד על זה שתהיה חקיקה ואם תסתייע החקיקה בתוך השבועיים האלה שהכנסת עדיין מתפקדת או בחודשיים שיישארו אחר-כך לתפקוד מחוץ לפרוטוקול, אין ספק שאם תעבור חקיקה נזדקק שוב לשלב התקציב.

רוני בר-און: אני לא רוצה להקדים את העגלה לסוסים.

רוני בר-און: אתה מתקצב כאשר אתה יכול להוציא את הכסף.

שאול יהלום: אני מצדיק את מה שאתה אומר, אבל אם כך מה הפורום שידונו בשאלה איך בכל זאת הערוץ פועל בצורה מאוזנת, בצורה נקייה?

רוני בר-און: הרגולטור.

רוני בר-און: כמו שהוא דן עד היום.

רוני בר-און: בטח לא אתה ולא אני.

רוני בר-און: אם משהו עומד בבסיס ההצלחה שלו, זה שלא אתה ולא אני דנים בזה.

רוני בר-און: אני לא רוצה להרבות מבוכה ולהיכנס ברגל גסה פוליטית ולקנות לעצמי זמן שידור על חשבון כספי ציבור, במובן שרוני בר-און יתעמת עם שאול יהלום ועם חיים אורון.

רוני בר-און: במקום שיש להתעמת כשזה לא גוזל כספי ציבור, אני אתעמת.

רוני בר-און: במקום שזה אומר להביא שני מיליון שקלים מכסף ציבורי, אני לא רוצה להתעסק עם זה עכשיו.

רוני בר-און: בוודאי לא רוצה להקדים תקציב לרגולציה.

רוני בר-און: קודם כל אני אכשיר את זה.

שאול יהלום: את זה אני מקבל.

דן לנדאו: רוב התקציב המבוקש לא מיועד לדבר הזה.

רוני בר-און: מיועד.

רוני בר-און: לכן ישבנו על זה אתמול.

רוני בר-און: קיבלתם תוספת של 20%, אתם יכולים להרים שידורי בחירות, שידורי מעקב אחרי בחירות, פאנלים, כל מה שאתם יודעים לעשות מצוין.

דן לנדאו: אבל התקציב המבוקש לבחירות לא מיועד לעימותים הללו.

רוני בר-און: אתה מקבל היום 20% תקציב, הכנסת הולכת הביתה, אין ועדות, אין מליאה, תביא מהדברים האלה.

רוני בר-און: גם אני יודע לחלק משאבים.

רוני בר-און: אנחנו הולכים הביתה לפגרה לא מתוכננת של ארבעה חודשים, אז אני לא אומר שתחזיר כסף כי לא תעבדו ארבעה חודשים ואתם נותנים רק שידורים חוזרים של התוכנית שלי עם הרב לאו מלפני שנתיים, שאני מאוד שמח עליה.

רוני בר-און: ספרתי כבר 60 שידורים חוזרים, אתם במספר הנכון.

יולי יואל אדלשטיין: כמה הרב לאו ספר?

רוני בר-און: אם אתה נכנס לזה, אתה פוגע בסעיפים למעלה.

חיים אורון: אני מציע שנשמע מדן לנדאו.

רוני בר-און: בבקשה.

דן לנדאו: התוספת שמבוקשת באופן חד-פעמי לתקופת הבחירות ברובה מיועדת לדברים שניתנים לכימות גם בלי שיתוקן החוק וגם בלי שהערוץ יהיה רשאי לבצע עימותים באותם 60 יום שבהם חוק הבחירות, דרכי תעמולה, אוסר על תעמולת בחירות.

דן לנדאו: מדובר על החל מסוף ינואר למשך 60 יום.

דן לנדאו: התוספת המבוקשת היא בעיקר בשביל תוספת של שידורים חיים, שזה ניידות שידור.

שאול יהלום: מאיפה?

דן לנדאו: כל הוועידות המפלגתיות, כל הפריימריס.

דן לנדאו: לא מדובר על שידורי התעמולה שעליהם היושב-ראש מדבר.

רוני בר-און: אם אתה מבקש 22% תוספת תקציב, זה סעיפים 1 ו-2.

רוני בר-און: אם אתה רוצה לבקש 35% תוספת תקציב, זה סעיף 3.

רוני בר-און: נראה מי יצביע בעד תוספת של 35%.

רוני בר-און: בעניין 22% יש לנו בעיה, עשינו התחייבות שלטונית שלתקופת הפיילוט אנחנו מתקצבים ב-15 מיליון.

רוני בר-און: עשיתם דברים שאני גומר עליהם את ההלל, ואני מקווה שגם חבריי גומרים עליהם את ההלל.

רוני בר-און: אנחנו עושים עוד תוספת של כמעט 25%.

רוני בר-און: למה התיאבון המוגבר הזה?

רוני בר-און: לא מוכרחים ללכת לכל ועידה שמקצצת את הרשימה הארצית של מפלגה פלונית או דוחה מועד בחירת ראש ממשלה במפלגה אלמונית.

דן לנדאו: אבל הערוץ חייב לשדר לא רק את הוועידות של המפלגות הגדולות.

רוני בר-און: הערוץ ישדר במסגרת הכסף שלו ובמסגרת ה-22%.

שאול יהלום: למה הערוץ חייב לשדר?

דן לנדאו: כדי לשמור על השוויון.

שאול יהלום: אז אל תשדרו בכלל.

חיים אורון: אני מסכים לגמרי עם דעתו של היושב-ראש.

חיים אורון: אם יש דברים שקשורים במערכת הבחירות, זה צריך להיות בכפוף לחוק הבחירות אחרי שהוא יאושר.

חיים אורון: האם התוספת היא מתוך הרזרבה?

רוני בר-און: כן.

חיים אורון: וההערכה היא שעד סוף השנה אנחנו נעמוד ברזרבה ולא תהיינה חריגות?

רוני בר-און: כן.

רוני בר-און: אתה מתקצב פה כסף שיחזור אליך בתקציב 2006.

רוני בר-און: בסעיף 1 אתה מתקצב 10 חודשים מינואר עד אוקטובר 2006.

רוני בר-און: זה כסף שיחזור מתקציב ערוץ הכנסת בתקציב 2006.

רוני בר-און: מי בעד אישור התוכנית 02.03.01 לתקנה 02.03.01.10 לחסר סעיף 3 שבפירוט שלה?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין אישרנו פה-אחד את התוכנית הזאת, בלי סעיף 3.

רוני בר-און: אנחנו עוברים לסעיף הבא.

רוני בר-און: אבי לוי, הגשת לי ב-16 בנובמבר על תוכנית אמרכלות בקשה לפי 2 מיליון ו-100,000 שקלים.

רוני בר-און: כאשר תיקנו את זה והכניסו גם את ערוץ הכנסת, 15 יום לאחר מכן, הסכום עלה ל-2 מיליון ו-800,000 שקלים.

רוני בר-און: ממה נובעים ההבדלים?

אבי לוי: אלה תקנות אחרות לחלוטין.

רוני בר-און: אם כך, אתה לא צריך את ה-2 מיליון ו-100,000 שקלים?

אבי לוי: אני צריך.

רוני בר-און: כלומר לא מדובר על תוספת של 700,000 שקלים, אלא על תוספת של 2 מיליון ו-800,000 שקלים.

רוני בר-און: אם כך השאלה שלי מתחדדת, כי אתה מבקש 4 מיליון ו-900,000 שקלים.

אבי לוי: אני מתייחס למכתב מה-16 בנובמבר.

אבי לוי: לצורך תנאי חברי כנסת רכב אנחנו מבקשים 250,000 שקלים.

אבי לוי: הסיבה העיקרית היא מחיר הדלק.

רוני בר-און: מחיר הדלק עלה וירד.

אבי לוי: בסופו של דבר מחירי הדלק נמצאים בעלייה.

יולי יואל אדלשטיין: חברי הכנסת נוסעים יותר בתקופה הזאת.

רוני בר-און: רק המחיר עלה או גם הקילומטרז' עלה?

אבי לוי: הקילומטרז' בממוצע לא עלה הרבה.

רוני בר-און: כמה תקצבת את זה בתקציב?

אבי לוי: 6 מיליון ו-700,000 שקלים.

רוני בר-און: מדובר ב-4%, זה לא נורא.

אבי לוי: צריך לזכור את התנועה של השרים וסגני השרים.

רוני בר-און: נכון.

רוני בר-און: היום יש יותר חברי כנסת מאשר היו קודם לכן.

רוני בר-און: מה בעניין אבטחה ומיגון לחברי כנסת?

אבי לוי: גם בעניין זה יש צרכים נוספים חדשים כמעט כל יום.

רוני בר-און: יש מאובטחים נוספים?

אבי לוי: כן, כמו ראשי ממשלה לשעבר.

רוני בר-און: מה זה קרנות וקשרי חוץ?

אבי לוי: בסעיף קשרי חוץ כתבנו בדברי ההסבר שנמשכת ההתרחבות וההעמקה של הקשרים הבין-לאומיים של הכנסת, וזה בא לביטוי באירוח משלחות מחו"ל במשכן הכנסת וביציאות של משלחות גומלין.

רוני בר-און: מה היחס בין אירוח ליציאות לחו"ל?

רוני בר-און: כמה אנחנו משלמים קשרי חוץ על תיירות נכנסת וכמה אנחנו משלמים על תיירות יוצאת?

אבי לוי: קרוב ל-70% מהתקציב זה קשרי חוץ של משלחות יוצאות.

אבי לוי: זה המרכיב העיקרי.

רוני בר-און: האם יש הערות לסעיף התקציבי הזה?

רוני בר-און: מי בעד אישור 2 מיליון ו-100,000 שקלים מתוכנית 02.04.01, לפי הפירוט שפורט בדברי ההסבר?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין תודה רבה.

רוני בר-און: סעיף זה אושר.

רוני בר-און: אנחנו עוברים לסעיף 02.03.04 – עובדי כנסת.

רוני בר-און: עבודה בלתי צמיתה.

רוני בר-און: מיליון ו-300,000 שקלים.

אבי לוי: זה מורכב משני חלקים, בעיקר עבודה בלתי צמיתה.

אבי לוי: קורה לפעמים שבתקצוב של הממוצע למשרה יוצא חסר, אבל בפועל הממוצע למשרה גבוה יותר ממה שתוקצב.

שאול יהלום: מה זו עבודה בלתי צמיתה, אלה שעובדים לפי שעות?

אבי לוי: נכון.

אבי לוי: עובדים שאין להם תקן קבוע בכנסת.

חיים אורון: מה משקלם?

אבי לוי: יש 317 משרות תקניות לעומת 52 בלתי צמיתות.

חיים אורון: זה הגדיל את כמות המשרות או הגדיל את השכר שלהם?

אבי לוי: זה לא הגדיל את השכר.

שאול יהלום: אם כך מדוע אתה צריך תוספת?

אבי לוי: משתי סיבות.

אבי לוי: האחת, יש תגבור בלשכה המשפטית, שהזכרתי אותו.

אבי לוי: הסיבה השנייה היא טעות בתקצוב.

אבי לוי: אנחנו לא חורגים מה-52 מיליון שאישרתם בתחילת השנה.

רוני בר-און: האם פיטרת עובד מאלה שעבדו על התקציב?

אבי לוי: זה קורה גם במדינה.

רוני בר-און: כמה היינו מתוקצבים בשנה הזאת על עבודה בלתי צמיתה?

אבי לוי: 6 מיליון ו-300,000 שקלים.

רוני בר-און: מדובר בגידול של 25%.

רוני בר-און: האם נראה לך תקין שמישהו טועה בתקציב בהפרש של 25%?

אבי לוי: אני לא אכנס לשמות של משרות, אבל כאשר מחשבים משרה והמרכיב של המשרות הוא יקר יותר, זה מה שקורה.

שאול יהלום: אני מבקש לקבל את האינפורמציה לעבודה בלתי צמיתה.

שאול יהלום: אני באופן עקרוני נגד עבודה בלתי צמיתה, אני חושב שכולם רוצים שאנשים יעבדו באופן קבוע.

שאול יהלום: יש כאן אילוצים של תקנים, ומקבלים עובדים לעבודה בלתי צמיתה, מילא.

שאול יהלום: אבל כפי שאני מבין, לפחות מדיבור עם אנשים, אנשים הבינו שהם עובדים בכנסת, אומנם עבודה בלתי צמיתה, אבל צמודים ללשכות, עושים עבודתם נאמנה לפעמים יותר מאשר העובדים בתקנים.

שאול יהלום: הם תכננו להם לעבוד עד סוף הקדנציה לפחות.

שאול יהלום: והנה נוצר מצב שהבחירות הוקדמו, ואז אומרים להם שהם יפוטרו.

שאול יהלום: זה נראה לי בלתי הגיוני לזרוק עובד מטופל במשפחה לכלבים בגלל שמישהו חשב שצריך להקדים את הבחירות.

שאול יהלום: אני חושב שצריך למצוא פתרון לעניין.

שאול יהלום: העובד הזה צריך להיחשב לנו כעובד קבוע, לפחות עד סוף הקדנציה המתוכננת.

רוני בר-און: יכול להיות שהטענה שלך היא טענה נכונה, אבל אני לא חושב שאנחנו יכולים לדון בזה.

רוני בר-און: הטענה שלך שובת לב אבל אין לנו מקום לדון בזה.

רוני בר-און: מלבד זה, מעצם הגדרת העבודה כעבודה בלתי צמיתה היא בלתי צמיתה, מה לעשות?

רוני בר-און: אדם יודע את כללי המשחק.

רוני בר-און: לפי הצורך של המעביד, אלה כללי המשחק.

רוני בר-און: עם כל ההבנה שלי, אני לא חושב שאנחנו יכולים לפתוח את הדיון הזה.

חיים אורון: ב-2005 לא יפטרו אף אחד.

רוני בר-און: אבי, אני לא מקבל את העובדה שאתה בא עכשיו עם תוספת של 25% ואומר שמישהו טעה בתקציב ובלשכה המשפטית היתה עוד עבודה.

רוני בר-און: כמה שעות נוספות תקצבתם?

אבי לוי: תקציב הוא כסף ומספר משרות.

אבי לוי: במסגרת המשרות גדל חלקן של המשרות שהממוצע של השכר שלהן גבוה יותר מאשר ממוצע רגיל.

אבי לוי: כמו למשל העניין של הייעוץ המשפטי, שהוא איננו יכול להיות משווה לעובד במרכז המחקר והמידע.

אהוד רצאבי: העברתם עוד שעות עבודה?

אבי לוי: שעות יותר יקרות.

רוני בר-און: יש לך 970,000 שקלים יתרת תקציב משעות נוספות.

רוני בר-און: מדוע אתה מבקש עוד כסף?

אבי לוי: על שעות נוספות אפשר לוותר.

רוני בר-און: קח את ה-970,000 ותשלם מזה את המיליון ו-300,000 שקלים.

אבי לוי: אני לא יכול לשלם מסעיף שעות נוספות.

רוני בר-און: אנחנו נעבוד על זה עכשיו.

רוני בר-און: לא ניתן לך את זה, ואז תבקש העברה.

רוני בר-און: אני אעביר לך משעות נוספות לעבודה בלתי צמיתה.

חיים אורון: אבל יכול להיות שזה יחסר לך בסעיף אחר.

רוני בר-און: אין בסעיף אחר.

רוני בר-און: הוא שילם עד עכשיו שעות נוספות 2 מיליון ו-100,000 שקלים, אני אתן לו 200,000 שקלים, יישארו לו 800,000 שקלים, אתן לו 500,000 שקלים בעבודה בלתי צמיתה, אוריד לו 100,000 בשעות הנוספות ואחר-כך שיבוא ויבקש את התיקון.

רוני בר-און: אני אציע לאשר 500,000 שקלים, תוך שאתה רושם בפניך את הנזיפה החמורה שלי, ואני מקווה שחבריי יצטרפו אלי, שיש פה טעות בשיעור של 25%, גם בתכנון בין המשרות הבכירות למשרות הלא בכירות.

רוני בר-און: אני יכול לקבל טעות ב-4%.

חיים אורון: אנחנו נצטרף לנזיפה, אבל לא לנזיפה החמורה.

רוני בר-און: נתפשר על הערה.

רוני בר-און: ההצעה שלי היא לאשר 500,000 שקלים במקום מיליון ו-300,000 שקלים, וההצעה שלנו היא לנייד מתקציב שעות נוספות 800,000 שקלים לעבודה בלתי צמיתה.

חיים אורון: ביתרה של 970,000 שקלים תשתמש עד סוף השנה?

אבי לוי: לא בכולה, מכיוון שכאשר כתבנו את המכתב ב-16 בנובמבר תכננו לאכלס את האגף החדש של חברי הכנסת, וזה אומר שעות נוספות.

אבי לוי: בדצמבר היינו צריכים להתכונן לדיוני תקציב, והם לא יתקיימו.

אבי לוי: לכן את הבקשה בעניין השעות הנוספות אני מבקש למחוק.

אבי לוי: כל מה שנותר הוא הנושא של העבודה הבלתי צמיתה.

רוני בר-און: חבר הכנסת אורון, מה אתה רוצה לתת לו בעבודה בלתי צמיתה?

חיים אורון: אני מבין שזה כסף שכבר יצא.

חיים אורון: מקסימום אתה יכול לשבועיים לפטר חלק מהעובדים.

אבי לוי: זה כסף שאם עכשיו לא מאשרים אותו, צריך מחר לפטר את האנשים.

רוני בר-און: אבל ממילא אתה רוצה לפטר אותם ב-21 בחודש.

אבי לוי: לא אמרתי את זה.

רוני בר-און: חבר הכנסת יהלום, אני מבין שהצד ההומאני גובר על הצד הפיסקלי אצלך.

שאול יהלום: בוודאי.

אהוד רצאבי: אצלי הצד הפיסקלי גובר.

חיים אורון: אני בצד ההומאני, אבל אפשר להגיד שאנחנו מבקשים מאוד לחסוך ב-970,000 שקלים ואז זה מתחבר לרעיון של חבר הכנסת בר-און.

רוני בר-און: לכן הצעתי להגביל אותו, כדי שלא יוציא את כל הכסף על שעות נוספות.

אבי לוי: זה לא הולך ככה.

חיים אורון: מיליון ו-200,000 הוא הוציא כבר, זה סתם דיבורים.

חיים אורון: האם הוא יגיד לאדם שעבד שהוא לא יקבל משכורת?

רוני בר-און: הוא אומר שאם לא ניתן לו הוא יפטר עובדים.

חיים אורון: הוא לא יכול לפטר באמצע החודש.

אבי לוי: אבל אלה אנשים שצריכים אותם.

רוני בר-און: אתה צריך אותם פה בפגרה?

אבי לוי: יש עובדי ניקיון, יש עובדי ועדות.

חיים אורון: הבעיה היא קצת יותר מורכבת.

חיים אורון: כל זמן שהוא עומד בתקנים, זה בסדר.

רוני בר-און: לא חרגת מהתקנים?

אבי לוי: לא.

חיים אורון: אם הוא לא חרג בתקנים, היכולת שלנו היא להגיד לו שייקח משפטן בכיר במחיר של עובד ניקיון, וזה לא יעבוד.

רוני בר-און: חבר הכנסת אדלשטיין, מה דעתך?

יולי יואל אדלשטיין: דעתי כדעת חבר הכנסת יהלום.

רוני בר-און: הוא הוציא שני מיליון על 11 חודשים.

רוני בר-און: ניתן לו עוד 200,000 שקלים, נשארים לו 770,00 אלף, ועוד 700,000 הוא יעביר לכאן, 270,000 שקלים יישארו לו לבזבוזים ועוד 500,000 הוא קיבל.

רוני בר-און: ביחד יהיו לו מיליון ו-200,000 שקלים.

רוני בר-און: זה גם הומאני וגם פיסקלי.

אבי לוי: האם זה משנה אם אני לוקח מהרזרבה או מסעיף השעות הנוספות?

רוני בר-און: כך אני רוצה.

רוני בר-און: למראית עין השארתי את הכסף באותו מקום.

אבי לוי: למה?

אבי לוי: לא קורה שנשארים עודפים?

חיים אורון: אם יחסר לך בשעות הנוספות, תבוא לבקש תוספת.

רוני בר-און: מי בעד?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין הסעיף אושר.

רוני בר-און: הסעיף הבא הוא אמרכלות.

רוני בר-און: מה זה רכב מנהלה?

אבי לוי: 50,000 שקלים לכל סעיף מאחד הסעיפים האלה.

אבי לוי: כפי שאמרתי, מדובר בעלייה של מחירי הדלק.

אבי לוי: זה עדכון.

רוני בר-און: מי בעד?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין הסעיף אושר.

רוני בר-און: אנחנו עוברים לתוכנית 02.03.05, שני מיליון ו-800,000 שקלים.

רוני בר-און: מה זה תפעול שוטף ואחזקה שוטפת?

אבי לוי: סעיף התפעול השוטף כולל תשלום לוועדות ציבוריות, תשלום לפרסום מודעות בגלל מכרזים.

אבי לוי: יש בעיה של חובות עבר של שירותי מזנון, שרק בחצי השנה האחרונה עלו על הפרק.

רוני בר-און: כמה הם חובות עבר לשירותי מזנון?

אבי לוי: קרוב ל-300,000 שקלים.

רוני בר-און: ממתי החוב הזה?

אבי לוי: יש תביעה שעומדת כבר קרוב לשנתיים-שלוש, ויש דיונים עליה.

אבי לוי: אנחנו במשא-ומתן עם המזנון.

אבי לוי: בשנת 2000 עברו ממצב של שירות שבו לכל אדם שמו את המזון בצלחת למצב של מזנון חופשי.

אבי לוי: המזנון תבע תמורה.

אבי לוי: התמורה הזאת היתה שנויה במחלוקת לגבי גובהה, לא לגבי עצם העובדה שמגיעה תמורה.

רוני בר-און: כמה הוא תבע?

אבי לוי: הוא תבע קרוב ל-600,000 שקלים.

רוני בר-און: בבית-משפט?

אבי לוי: לא, בדיונים מול הכנסת.

אהוד רצאבי: זה אותו מפעיל שעובד היום?

אבי לוי: כן.

אבי לוי: היינו סבורים שלא סביר לתת סכום כזה.

רוני בר-און: מי החליט שמגיע לו 300,000 שקלים?

אבי לוי: ועדת מכרזים, שדנה בנושא והתכנסה כמה פעמים.

אבי לוי: הנתונים הוצגו והיא החליטה מה עמדת הכנסת בנושא.

אבי לוי: היא הגישה את עמדתה לכנסת בכתב, וטרם התקבלה תשובה סופית.

רוני בר-און: למה לא תקצבת את זה בתחילת השנה כחוב עומד?

אבי לוי: חלק תוקצב.

רוני בר-און: כמה תוקצב?

אבי לוי: כ-800,000 שקלים תוקצבו לא רק לזה אלא גם לתפעול השוטף.

רוני בר-און: כמה תוקצב החוב של מזנון הכנסת בהצעת התקציב ל-2005?

אבי לוי: אם תרצה, נפתח דיון מפורט על כל התביעות, מה הסכמנו ומה לא הסכמנו.

אבי לוי: אני אומר את הדברים בגדול ובקצרה.

אבי לוי: זה לא הסעיף היחידי שיש בו תביעות בקשר למזנון.

דוד לב: החוב הוא לא רק בנושא של שינוי הגשה, אלא בעקבות בחירות תכופות יותר.

רוני בר-און: יכול להיות שהטענה של המזנון צודקת.

רוני בר-און: אני שואל מה קרה בשלוש השנים שעכשיו באים עם הפשרה.

רוני בר-און: מלבד זה, מדוע סכום התביעה לא תוקצב בתקציב 2005?

שאול יהלום: זה סבסוד של הכנסת על האוכל של חברי הכנסת.

שאול יהלום: איפה דנו בזה?

שאול יהלום: איפה נתנו להם רשות על העניין הזה?

רוני בר-און: בוועדת מכרזים.

שאול יהלום: הם הביאו את זה לשולחן הזה ונתנו לנו רשות לסבסד את האוכל של חברי הכנסת?

רוני בר-און: לא.

אהוד רצאבי: הפירוש המעשי של זה הוא שהכנסת מסבסדת את האוכל של חברי הכנסת ושל העובדים.

אהוד רצאבי: השאלה היא אם זה נכון.

רוני בר-און: נכון.

שאול יהלום: מעולם לא היה דיון על זה בוועדה.

רוני בר-און: לא היה על זה דיון בוועדה ולא הוגשה תביעה בבית-משפט.

רוני בר-און: הכל מתנהל באינטראקציה בין המזנון לבין מנגנון הכנסת.

רוני בר-און: אני אמליץ לא לאשר את הסעיף הזה.

רוני בר-און: מה זה אחזקה שוטפת, שני מיליון ו-200,000 שקלים?

אבי לוי: הוגשה תביעה של עיריית ירושלים להגדיל את תשלומי הארנונה בכ-2 מיליון שקלים לשנת 2005.

רוני בר-און: הסכמתם לתביעה?

אבי לוי: עדיין לא הסכמנו, אנחנו בשלב של בירור.

אבי לוי: בדרך-כלל עיריית ירושלים לא גבתה ארנונה על חניונים, ולהפתעתנו על החניון של הכנסת הם מבקשים ארנונה.

רוני בר-און: תבואו אחרי שתדברו אתם.

אבי לוי: מלבד זה, יש עלייה במחיר החשמל והחימום.

רוני בר-און: אני מציע שתבדוק עם העירייה, תגיע אתם לסידור מסוים ותחזור אלינו.

שאול יהלום: עד היום לא שילמה הכנסת ארנונה לעירייה?

רוני בר-און: על חלקים מהמשכן כן ועל חלקים לא.

אבי לוי: הכנסת משלמת למעלה מ-6 מיליון שקלים לארנונה.

אהוד רצאבי: אתם מנהלים אתם משא-ומתן?

אבי לוי: כן.

אבי לוי: יש לנו יועצים.

רוני בר-און: אני מציע לא לאשר את הסעיף של 2 מיליון ו-800,000 שקלים, אלא לאחר שנשמע דברים יותר ברורים.

רוני בר-און: תבואו עם פשרה מוגדרת של המזנון.

רוני בר-און: כשתגיעו לפשרה עם המזנון, תכתבו בכל מקום "כפוף לאישור הוועדה לתקציב הכנסת".

אהוד רצאבי: אני לא מוכן שהכנסת תסבסד אוכל של עובדים ושל חברי הכנסת.

רוני בר-און: כולנו אמרנו את זה.

אבי לוי: עוד מעט יתפרסם מכרז חדש.

שאול יהלום: מה היתה הסמכות שלכם להתדיין עם המזנון בעניין התביעה?

אבי לוי: ההוראה הגיעה לרמת יושב-ראש הכנסת בזמנו.

רוני בר-און: בסעיף הזה אמליץ לחבריי לאשר 200,000 שקלים להתייקרויות של דלק וחשמל לצורכי תאורה וחימום, ועוד 300,000 שקלים לתפעול שוטף, שאינם נוגעים לפרשת המזנון.

רוני בר-און: אנחנו ננחה אותך להגיע להסכמה טנטטיבית, שכפופה לאישור הוועדה לתקציב הכנסת, לבוא לכאן ולהסביר לנו מה היו הבעיות ומה היו הפתרונות כדי שנאשר לך את הסכם הפשרה הזה ונתקצב לך אותו.

רוני בר-און: אותו הדבר לגבי הארנונה.

רוני בר-און: מי בעד ההצעה הזאת?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין נמנעים – אין תודה רבה.

רוני בר-און: הישיבה נעולה.